

**Zamestnanecký grantový program**

**ŠPORT V REGIÓNE 2018**

1. **ÚVOD**

Nadácia Kia Motors Slovakia vyhlasuje výzvu na predkladanie projektov v zamestnaneckom grantovom programe Šport v regióne 2018, ktorý je zameraný na rozvoj športových aktivít v Žilinskom kraji, určených pre deti a mládež do 18 rokov. Tento rok môžete vaše projekty, predkladané v spolupráci s mimovládnou organizáciou, obcou či školou, podávať do 5. apríla 2018.

1. **CIEĽ A PODPOROVANÉ AKTIVITY**

**Cieľ grantového programu:**

* podpora zdravého životného štýlu detí a mládeže,
* sprístupňovanie športových a rekreačných aktivít pre deti a mládež,
* podpora domácich športových pretekov a turnajov,
* zlepšenie príležitostí pre mladé talenty.

**Cieľová skupina:**

* deti a mládež do 18 rokov.

**Podporované aktivity:**

* materiálne zabezpečenie a vybavenie na podporu športových aktivít, usporiadanie športových turnajov, pretekov a súťaží, zabezpečenie tréningov a sústredení, revitalizácie a rekonštrukcie ihrísk a hracích plôch.

**Oprávnené náklady:**

* nákup športového vybavenia, materiálu, výstroja a pomôcok,
* náklady pre dobrovoľníkov: pracovné pomôcky,
* materiálne zabezpečenie športových turnajov, pretekov: ceny, medaily,
* logistické náklady: prenájom športovísk, telocvične, odvoz odpadu, upratovanie,
* infraštruktúra turnaja, pretekov: svetlá, pódium, prenájom techniky, nábytku,
* honoráre pre odborný personál: rozhodca (musia byť viazané na organizáciu turnaja, pretekov a pod.),
* lekársky dozor.

**Neoprávnené náklady:**

* režijné náklady organizácie (prenájom kancelárií, mobil, energie),
* administrácia projektu (mzdy pracovníkov žiadateľa),
* cestovné náklady a ubytovanie,
* občerstvenie a strava.

1. **OPRÁVNENÍ ŽIADATELIA**

* Program je určený pre právnické osoby ‒ mimovládne organizácie, príspevkové a rozpočtové organizácie, školy, školské zariadenia, materské školy a obce.
* Predkladateľom projektu nemôže byť fyzická osoba.
* Žiadateľ musí pôsobiť v Žilinskom kraji.
* Projekt musí byť realizovaný v Žilinskom kraji.
* Predkladaný projekt musí mať verejnoprospešný charakter.

1. **FINANČNÉ A FORMÁLNE KRITÉRIA PRE PROJEKT (ŽIADOSŤ)**

**Výška grantu**

* Maximálna výška podpory, o ktorú sa môže uchádzať jeden projekt, je **2000 eur**. Pre grantový program je vyčlenená suma vo výške 200 000 eur. Výška schváleného grantu môže byť znížená, v závislosti od relevantnosti rozpočtových položiek.
* V tomto grantovom programe nie je povinná finančná spoluúčasť zo strany žiadateľa.

**Odporúčanie zamestnanca**

* O podporu sa môže uchádzať len projekt, ktorý odporučí zamestnanec spoločnosti Kia Motors Slovakia a je v danom projekte osobne zaangažovaný. Žiadateľ musí v elektronickom formulári uviesť meno zamestnanca, ktorý projekt odporúča, ako sa bude zapájať do projektu a prečo projekt odporúča.
* Jeden zamestnanec môže odporučiť maximálne jeden projekt. Jedna organizácia môže podať iba jeden projekt.

**Prijímanie žiadostí**

* Projekt/žiadosť je potrebné podať najneskôr do **5. apríla 2018 do 24:00 hod. prostredníctvom elektronického formulára**, ktorý je dostupný na stránke **https://nadaciakia.egrant.sk/**, Žiadosti doručené iným ako uvedeným spôsobom alebo odoslané po tomto termíne nebudú akceptované.
* Povinné prílohy žiadosti:
* sken dokladu o pridelení IČO,
* sken výpisu z účtu (stačí hlavička, kde je zreteľne uvedený názov predkladateľa a číslo účtu).
* Pri registrácii je potrebné si vybrať program Šport v regióne 2018. Osobné konto vzniká zaregistrovaním sa na stránke https://nadaciakia.egrant.sk/. Na overenie funkčnosti pri registrovaní uvedenej e-mailovej adresy vám na ňu systém zašle e-mail. Pre prihlásenie sa na stránku je potrebné kliknúť na odkaz v e-maile a potvrdiť údaje. Nové konto (novú registráciu) je potrebné vytvoriť aj v prípade, že organizácia už v minulosti vypracovala iný projekt cez daný portál.

1. **ČASOVÝ HARMONOGRAM**

5. marec 2018      Vyhlásenie grantového programu

5. apríl 2018    Uzávierka predkladania projektov

6. – 27. apríl 2018   Hodnotenie projektov v súlade s výzvou zamestnaneckého programu

30. apríl 2018      Výber podporených projektov

2. – 15. máj 2018    Komunikovanie výsledkov, podpis zmlúv, prvé splátky grantu (70 %)

15. máj – 15. september 2018   Realizácia projektov, monitoring

22. september 2018 Uzávierka pre zaslanie záverečnej správy, druhé splátky grantu (30 %)

22. september – 30. november 2018 Kontrola záverečných správ

1. **VÝBER PROJEKTOV**

Všetky prijaté projekty budú skontrolované, či sú v súlade s grantovou výzvou. Z hodnotenia budú vylúčené žiadosti, ktoré budú predložené neoprávneným subjektom, nedodržia uzávierku, nebudú obsahovať potrebné náležitosti a prílohy, podali viac ako jednu žiadosť alebo nebudú spĺňať tematické zameranie projektu. Uprednostnené budú tie projekty, ktoré v rokoch 2016 a 2017 nezískali podporu z Nadácie Kia Motors Slovakia.

**Odporúčania**

* Do obsahovej časti projektu napíšte presné a konkrétne aktivity a ciele, ktoré chcete dosiahnuť.
* Grant je možné získať iba na tie položky, ktoré priamo súvisia s projektom a sú oprávnenými nákladmi.
* V rozpočte rozpíšte jednotlivé položky čo najpresnejšie, nestačí iba rámcové pomenovanie položky a orientačná suma. V priebehu realizácie projektu bude potrebné riadiť sa schváleným rozpočtom a bude možné robiť iba čiastkové úpravy schváleného rozpočtu. Akékoľvek zmeny v priebehu realizácie projektu sú predmetom odsúhlasenia.
* Odporúčanie zamestnanca musí byť presvedčivé a pravdivé.

1. **REALIZÁCIA PROJEKTOV**

Nadácia Kia Motors Slovakia uzavrie s úspešnými uchádzačmi o podporu Zmluvu o poskytnutí grantu, v ktorej budú okrem iného uvedené nasledujúce podmienky: Prvé platby grantu budú zaslané na účet žiadateľa po podpise zmluvy vo výške 70 % zo schválenej sumy a 30 % po vyúčtovaní a predložení záverečnej správy. Akékoľvek zmeny projektu, vrátane presunu prostriedkov grantu medzi jednotlivými rozpočtovými položkami, sú možné len s písomným súhlasom Nadácie. Po ukončení realizácie projektu, príjemca grantu vypracuje a predloží záverečnú správu v elektronickej podobe na <https://nadaciakia.egrant.sk/>. Súčasťou záverečnej správy bude dokumentácia o využití finančného príspevku (fotodokumentácia, kópie účtovných dokladov a pod.). Zástupcovia Nadácie Kia Motors Slovakia budú počas obdobia realizácie vykonávať priebežný monitoring náhodne vybraných projektov.

1. **KONZULTÁCIE**

**Kontaktná osoba pre konzultácie: Lucia Gregorová, e-mail: gregorova@changenet.sk, tel. číslo: 0905 739 630.**